“Wat jy aantrek, is ’n uitvloeisel van jou eie kreatiwiteit ... My styl kan nie ingeperk word nie, daar is soveel fasette aan een mens se persoonlikheid. Ek hou van klassiek en sjiek, kuns en boheems, glitz en glam. Ek het ’n liefde vir mooi aantrek, maar ek is nie ’n modeslaaf nie,” vertel die aktrise Donnalee Roberts aan SARIE.
Elke vrou moet dra wat haar gelukkig maak, volgens haar. “My wens is dat elke vrou braaf genoeg sal wees om te ontdek wat hulle uniek maak. Die wêreld verwag van ons om saam met die stroom te swem, maar jy ontdek wié jy is as jy juis teen die stroom swem. Ons moet nie net onsself vier nie, maar ook ander vroue.”
Vir die Johannesburgse première het Donnalee ’n smaraggroen rok met blinkers en ’n oop rug gedra. Agterop die rok se skouers was delikate blomme vasgewerk. “Om hierdie rok te dra het gevoel soos die definisie van ’n droom wat waar geword het.”
Volgens Donnalee wou sy en Vesselina fasette van vrouwees uitbeeld. “Sterk, vierkantige lyne simboliseer die idee dat jy sterk en terselfdertyd weerloos kan wees. Die blomme op die rok simboliseer lewe en ’n nuwe seisoen wat aanbreek.
“My gunsteling-kleur was nog altyd blou. Maar sedert Stroomop trek groen my oog. En met die blinkers wou ons simboliseer dat jy jou lig in die wêreld moet skyn.”
By die SARIE-première het Donnalee ’n kort fluweelrok gedra met dramatiese detail op die regterskouer. “Ons wou graag hulde bring aan SARIE met die rooi, en die lyne op die regterskouer is geïnspireer deur die SARIE-s. Vir my is ’n SARIE-vrou die definisie van ’n Stroomop-vrou. Sy is sterk, maar speels.”
“Dis ’n alternatiewe power suit. Die blinkers simboliseer weer die idee van die lig wat jy skyn. En die wyepypbroek is vleiend. Ek het sterk en vroulik gevoel.”
As Donnalee nie ’n liefde vir storievertelling gehad het nie, sou sy graag ’n voltydse ontwerper wou wees. Maar nou, nes haar karakter in Stroomop, waag sy. “Ek het ’n reeks ontwerp, dis nog in sy babaskoene, maar ek wil dit graag einde vanjaar bekend stel.”